Om det var det glatte føre eller et dyr i fuldt firspring, der fredag morgen fik en mandlig bilist til at miste herredømmet over sin bil og køre i grøften, kan indsatslederen ved Nordjyllands Beredskab ikke helt afgøre. Men sikkert er det, at et solouheld, der sendte både bil og fører i grøften og ind i nogle træer, spærrede hovedvej 585 mellem Kirkholt og Østervrå i cirka en halv time. Det fortæller indsatsleder Klaus Andersen. - Da vi nåede frem, sad manden i bilen. Han var ved bevidsthed, og han klagede over nogle smerter i nakken og brystet, siger Klaus Andersen til TV2 Nord. Umiddelbart vurderede indsatslederen, at det måske var glat føre, der havde sendt bilisten på gal kurs, men selv forklarede den tilskadekomne, at et dyr var sprunget ud foran bilen, så han var nødt til at undvige. Under alle omstændigheder måtte manden en tur omkring skadestuen. - Han sad ikke fast i bilen, så vi kunne hjælpe ambulanceredderne med at få ham ud og over på en både, hvor vi stabiliserede hans nakke, siger indsatsleder Klaus Andersen.

Referat:
En mandlig bilist kørte tidligt fredag morgen i grøften på hovedvej 585.